**ZA STARŠE**



značilen izpuščaj, malinast jezik, vneto žrelo in mandlji

**Kaj je škrlatinka ?**

Škrlatinka je bakterijsko gnojno vnetje žrela (angina), pri kateri se na koži pojavi še značilen »škrlaten« izpuščaj.

**Kdo je povzročitelj škrlatinke?**

Okužbo povzroča streptokok iz skupine A, ki izloča toksin, zaradi katerega se pojavi značilen izpuščaj.

**Kakšni so bolezenski znaki pri škrlatinki?**

 Vročina, mrzlica, vneto in boleče žrelo.

 Povečane in boleče vratne bezgavke.

 Značilen izpuščaj po telesu.

 Rdeč, malinast jezik.

 Bolečine v trebuhu.

**Kakšen je izpuščaj ?**

 Pojavi se 1-2 dni po tistem, ko se pojavi vneto žrelo.

 Koža je rdeča, na otip kot brusni papir.

 Izpuščaj spominja na kožo, ki je opečena zaradi sonca.

 Izpuščaja ni na obrazu, podplatih in dlaneh.

 Izpuščaj ni srbeč ali boleč.

 Če pritisnemo na kožo s stekelcem, koža pobledi.

**Kako zdravimo škrlatinko ?**

Škrlatinko zdravimo z ustreznim antibiotikom 10 dni. Dolgotrajno zdravljenje je potrebno, da se popolnoma odstrani povzročitelja (tudi iz žrela) in tako preprečimo možne zaplete, predvsem revmatsko vročico.

**Kako vemo, da ima otrok škrlatinko?**

Škrlatinko običajno prepoznamo na podlagi značilnih kliničnih znakov. Škrlatinka je najpogostejša pri mlajših otrocih, največ primerov je običajno pri otrocih starih štiri leta , pri odraslih se redko pojavi.

**Kako se škrlatinka prenaša ?**

Škrlatinka se širi s kužnimi kapljicami iz ust bolnika s kašljanjem, kihanjem ali z neposrednim stikom z okuženo osebo.

Manjšo vlogo pri širjenju okužbe ima posreden prenos preko okuženih predmetov (pribor, kozarci, zobna ščetka, igrače).

Otrok s škrlatinko gre lahko ponovno v vrtec/šolo, šele ko je od začetka jemanja antibiotikov minilo **24 ur in ni več kužen**, in je njegovo zdravstveno stanje tako, da je sposoben obiskovati vrtec/šolo.

**Kako preprečujemo škrlatinko ?**

Za preprečevanje škrlatinke je pomembna predvsem **osebna in splošna higiena**:

 Umivanje rok z vodo in milom, posebno ko so onesnažene z izločki iz ust ali nosa;

 Higiena kašlja – kašljanje s pokritjem ust z robčkom ali kašljanje v rokav;

 Izogibanje izmenjavi osebnih predmetov (jedilni pribor, brisače, zobna ščetka, igrače...);

 Prezračevanje prostorov;

**Kako nevarna je škrlatinka ?**

Za večino ljudi je škrlatinka blaga bolezen. Bolezenski znaki, vključno z izpuščajem, po navadi minejo približno v enem tednu.

Pri nezdravljeni škrlatinki se lahko pojavijo zapleti v obliki gnojnih vnetij ali kot negnojni zapleti (vnetje srčnih zaklopk, vnetje ledvičnih čašic).

**Ali lahko škrlatinko prebolimo večkrat ?**

Običajno prebolimo škrlatinko enkrat, le redko se zgodi da nekdo preboli škrlatinko večkrat.

Več si lahko preberete na :

<https://nijz.si/nalezljive-bolezni/nalezljive-bolezni-od-a-do-z/skrlatinka/>